पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना नियंत्रण के लिए एक ओर जहां सैंपलिंग बढ़ाने पर जोर है, वहीं बेड संख्या भी बढ़ाई जा रही है। पिछले पांच दिनों में 50 हजार से ज्यादा लोगों की कोरोना जांच की गई है। वहीं, एमवाय अस्पताल में 5 मई से 100 बेड कोविड मरीजों के लिए शुरू किए जाएंगे। मंत्री तुलसीराम सिलावट ने कहा कि इनमें 20 आईसीयू और 40-40 एचडीयू व ऑक्सीजन बेड होंगे। हालांकि 11 अप्रैल को भी मंत्री ने एमवायएच में 300 बेड पर कोविड मरीजों के उपचार की बात कही थी, लेकिन ऑक्सीजन की कमी के चलते बेड शुरू नहीं हो सके।
शनिवार को मंत्री सिलावट की अध्यक्षता में जनप्रतिनिधियों और वरिष्ठ प्रशासनिक अधिकारियों की बैठक में यह निर्णय लिया गया। बैठक में सांसद शंकर लालवानी, विधायक आकाश विजयवर्गीय, महेंद्र हार्डिया, पूर्व विधायक सुदर्शन गुप्ता के साथ ही संभागायुक्त डॉ. पवन कुमार शर्मा, कलेक्टर मनीष सिंह, डीन मेडिकल कॉलेज डॉ. संजय दीक्षित, अधीक्षक एमवाय हॉस्पिटल डॉ. पीएस ठाकुर भी उपस्थित थे।
सांवेर क्षेत्र में भी 120 बेड का कोविड केयर सेंटर शुरू किया
सांवेर में शनिवार को 120 बेड क्षमता वाले कोविड केयर सेंटर का मंत्री तुलसी सिलावट ने उद्घाटन किया। रविवार से यहां कोविड के सामान्य लक्षण वाले मरीजों का इलाज होगा। सिलावट ने बताया कि ऑक्सीजन के लिए 7 कंसंट्रेटर भी लगाए गए हैं, ताकि इमरजेंसी में कम ऑक्सीजन लेवल वाले मरीजों के आने पर उन्हें राहत मिल सके। सांवेर पीजी कॉलेज परिसर में यह शुरू हुआ है। यह सेंटर राधास्वामी सत्संग में बने कोविड केयर सेंटर की तर्ज पर बना है। यहां मरीज के लिए भोजन, पानी एवं नाश्ते की फ्री व्यवस्था रहेगी। उनका मनोबल बढ़ाने के लिए योग भी कराया जाएगा। इसके अलावा धार्मिक विषयों पर आधारित फिल्म, भजन और धारावाहिक भी दिखाई जाएंगे। यहां स्वास्थ्य विभाग की टीम और पैरामेडिकल स्टाफ उपलब्ध रहेगा।
ड्राइव इन सेंटर पर सिर्फ 5 मिनट में हो रही है जांच
24 घंटे में कोरोना जांच रिपोर्ट देने के लिए दशहरा मैदान और नेहरू स्टेडियम में निगम द्वारा शुरू की गई ड्राइव इन टेस्ट सुविधा में पांच दिन में 7382 लोगों ने जांच करवा ली है। लोगों की सुविधा और सोशल डिस्टेंसिंग के लिए शनिवार को बूम बैरियर भी लगा दिए गए। निगमायुक्त प्रतिभा पाल ने बताया दोनों स्थानों पर हर दिन चार हजार जांच करने की क्षमता है, लेकिन 1500 से ज्यादा लोग नहीं आ पा रहे हैं। इससे ऑन स्पॉट रजिस्ट्रेशन करवाने वालों को भी जांच कराने की सुविधा मिल रही है। दोनों ही सेंटरों पर प्री रजिस्ट्रेशन की भी सुविधा है। एक व्यक्ति को जांच करवाने में 5 मिनट से ज्यादा का समय नहीं लग रहा है।
90 अस्पतालों को मिले रेमडेसिविर के 444 डोज
अस्पतालों में भर्ती करीब सात हजार मरीजों के लिए रेमडेसिविर के डोज की लगातार कमी बनी हुई है। शनिवार को 90 निजी अस्पतालों को मात्र 444 रेमडेसिविर के डोज आवंटित किए गए। हालांकि कुछ अस्पतालों द्वारा अब कंपनियों से सीधे डोज की खरीदी कर मरीजों को उपलब्ध कराए जा रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn